作者:劉壎
標題:賀新郎
內容:莫笑劉郎老。老劉郎平生，不是山林懷抱。夢裡風雲翻海嶽，覺後狂歌墜帽。嘆幾度、荒雞誤曉。天際晴雲開五色，縱今年、意氣猶年少。機事遠，有時到。凱歌檄筆憑誰道。對村中、一溪流水，半林斜照。賴有可人堪話舊，時共掀髯絕倒。也來問、袞衣茸帽。聊且問天佔百歲，看乾坤、此事如何了。腸斷處，春城早。